**Amară e cafeaua fără tine**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Tot mai lovesc cu tocu-n călimară

Și caut slove fine de-nceput

Ori moi în zaț un deget, e amară

Cafeaua neagră, lasă-mi un sărut

Pe ceașca aburindă. Dezbrăcată

Să te găsesc în fiecare strop,

Papile gustative se dilată

Și inima lovește-n stetoscop.

La noapte stai de gardă lângă mine,

Cu nasturii halatului deschiși,

Mai lasă sânul stâng să mă aline,

S-adorm târziu sub merii interziși.

- Un cub de zahăr alb şi-un strop de miere

Pe buzele tăcute-ţi pun... Zâmbeşti?

Topeşte-mi dimineaţa de plăcere,

Dă-mi mâna şi-o să mergem prin poveşti.

Dezbracă-mă de rosturile lumii

Pe care nici acum nu le-nţeleg

Şi-o să mă las în voia pasiunii,

Te voi iubi cu partea şi întreg.

De gardă stau la pieptul tău, iar cordul

Tresare sub atingeri. Mâna mea

E o busolă ce indică nordul

Şi-apoi îţi toarn-o ceaşcă de cafea.

Ioan Grigoraș Liliana Trif